Rīga

10.04.2018.

|  |
| --- |
|  |

|  |
| --- |
| *Paziņojums par rezultātiem iepirkumā*  *"Veselības apdrošināšanas pakalpojumi LPS darbiniekiem"* |

**Iepirkuma identifikācijas numurs**: LPS/2018/03.

**Iepirkuma nosaukums:** Veselības apdrošināšanas pakalpojumi LPS darbiniekiem.

**Pasūtītājs:** Biedrība „Latvijas Pašvaldību savienība”

**Procedūra**: Iepirkums organizēts, saskaņā ar Publisko iepirkumu likuma 9. pantu – preču piegāde, CPV kods.

**Piedāvājumu vērtēšanas kritērijs** - iepirkuma Nolikuma prasībām atbilstošs saimnieciski izdevīgākais piedāvājums.

**Iesniegti piedāvājumi**:

Nolikuma noteiktajā termiņā līdz 2018. gada 3. aprīļa plkst. 14.00 biedrības “Latvijas Pašvaldību savienība”, Mazā Pils iela 1, Rīga, LV-1050, 1. stāvā sekretariātā slēgtā aploksnē atbilstoši iepirkuma Nolikuma prasībām tika iesniegti 4 piedāvājumi:

|  |  |
| --- | --- |
|  | **Pretendents** |
| **1.** | **Compensa Life Vienna Insurance Group SE Latvijas filiāle**  Reģ. 50003958651, Vienības gatve 87H, Rīga, LV-1004 |
| **2.** | **AAS “BTA Baltic Insurance Company”**  40103840140, Sporta iela 11, Rīga, LV-1013 |
| **3.** | **AAS “Baltijas apdrošināšanas nams”**  40003494976, Antonijas iela 23, Rīga, LV-1010 |
| **4.** | **If P & C Insurance AS, Latvijas filiāle**  Reģ. 40103201449, Republikas laukums 2A, Rīga, LV-1010 |

Iepirkuma komisija ir konstatējusi neatbilstības pretendentu Compensa Life Vienna Insurance Group SE Latvijas filiāle, AAS “BTA Baltic Insurance Company” un AAS “Baltijas apdrošināšanas nams” tehniskajos piedāvājumos.

Pretendenta Compensa Life Vienna Insurance Group SE Latvijas filiāle tehniskais piedāvājums neatbilst Nolikuma 3.3.2.punkta prasībai, ka “tehniskajam piedāvājumam jābūt sagatavotam tā, lai Komisijai būtu iespējams pārliecināties par tehniskās specifikācijas prasību izpildi un nepārprotamā veidā iepazīties ar pretendenta piedāvātajiem nosacījumiem katrā no tiem”, jo pretendenta piedāvājums satur pretrunīgu informāciju, piemēram, Tehniskā piedāvājuma 2.4.1. punktā pretendents norāda, ka piedāvājums pilnībā atbilst Tehniskās specifikācijas prasībām, bet piedāvājuma 29. lpp. “Atlīdzību izņēmumi” 10.-13. punktā norādīti izņēmumi, kuri nav atbilstoši Tehniskās specifikācijas 2.4.1. punkta prasībām. Pretēji Tehniskās specifikācijas 1.9. punkta prasībai un pretendenta piedāvātājam šajā tehniskā piedāvājuma punktā, piedāvājuma 31. lpp. ievietotā “Papildus informācija” 2. p. nosaka, ka par vairākiem pakalpojumiem norēķins ar karti nav iespējams un jānorēķinās skaidrā naudā. Pretendents piedāvā pildīt Tehniskās specifikācijas 1.5.p. prasības, bet vienlaicīgi piedāvājuma 28. lpp. “Papildus nosacījum[..]”norāda, ka apmaksa tiks veikta tikai tad, ja pakalpojums ir saņemts ne vēlāk kā 90 dienas pēc nozīmējuma izrakstīšanas dienas.

Pretendenta AAS “BTA Baltic Insurance Company” tehniskais piedāvājums neatbilst Nolikuma 3.3.2. punkta prasībai, ka “tehniskajam piedāvājumam jābūt sagatavotam tā, lai Komisijai būtu iespējams pārliecināties par tehniskās specifikācijas prasību izpildi un nepārprotamā veidā iepazīties ar pretendenta piedāvātajiem nosacījumiem katrā no tiem”, jo pretendenta piedāvājums satur pretrunīgu informāciju, piemēram, Tehniskā piedāvājuma 2.4.1. punktā pretendents norāda, ka piedāvājums pilnībā atbilst Tehniskās specifikācijas prasībām, bet piedāvājuma 16. lpp. “Veselības apdrošināšana. Programmas apraksts” sadaļā Maksas stacionārs Gultas dienai noteikti limiti. Piedāvājuma 2.3.4. punkta 1)-4) apakšpunktos pretendents ir norādījis konkrētas summas pakalpojumiem, bet Programmas apraksta 15. un 16. lpp. piedāvātajā cenrādī noteikts, ka BTA maksās līdz piedāvātajai summai, līdz ar to nekontrolēti samazinot piedāvāto atlīdzību. Pretendents piedāvā ambulatoro rehabilitāciju kopējā ambulatorā limita ietvaros bez pretendenta noteiktiem diagnožu ierobežojumiem, ar ārsta nosūtījumu, tai skaitā ārstnieciskā masāža ne mazāk kā 10 reizes un ne mazāk kā EUR 9.0 par reizi, ārstnieciskā vingrošana grupās- ne mazāk kā 10 reizes 100 % apmērā, bet tai pašā laikā Programmas aprakstā 16.lpp. norāda, ka ārstnieciskā vingrošana grupās līdz 5.0 EUR par procedūru. Pretendents Tehniskā piedāvājuma 1.9. punktā apņēmies, ka Apdrošinātājs nodrošina pakalpojumu saņemšanu visās Apdrošinātāja līguma iestādēs, uzrādot karti un neveicot norēķinus no personiskajiem līdzekļiem, bet Programmas apraksta 15.un 16. lpp. norādīts, ka maksas stacionāra, ambulatorās rehabilitācijas un vairākus speciālistu pakalpojumus kompensē tikai pēc maksājuma dokumentu saņemšanas.

Pretendenta AAS “Baltijas apdrošināšanas nams” tehniskais piedāvājums neatbilst Nolikuma 3.3.2. punkta prasībai, ka “tehniskajam piedāvājumam jābūt sagatavotam tā, lai Komisijai būtu iespējams pārliecināties par tehniskās specifikācijas prasību izpildi un nepārprotamā veidā iepazīties ar pretendenta piedāvātajiem nosacījumiem katrā no tiem”, jo pretendenta piedāvājums satur pretrunīgu informāciju, piemēram, Tehniskā piedāvājuma 1.6. punktā pretendents pilnā apmērā akceptē Tehniskās specifikācijas noteikumus, bet Programmas aprakstā 23. lpp. 1.13. p. ir norādīti vairāki ierobežojumi 1.6. punkta izpildē. Pretendents piedāvā 1.2. punkta izpildi, bet Programmas aprakstā 20. lpp. 3. p. norāda, ka neapdrošinās radiniekus vecākus par 60 gadiem. Pretendents piedāvā ambulatoro rehabilitāciju kopējā ambulatorā limita ietvaros bez pretendenta noteiktiem diagnožu ierobežojumiem, ar ārsta nosūtījumu, tai skaitā ārstnieciskā masāža ne mazāk kā 10 reizes un ne mazāk kā EUR 9.0 par reizi, ārstnieciskā vingrošana grupās - ne **mazāk kā 10 reizes 100 % apmērā**, bet tai pašā laikā Programmas aprakstā 22. lpp. norāda, ka ārstnieciskā vingrošana grupās līdz 9.0 EUR par reizi. Pretendents garantē, ka saskaņā ar Tehniskā piedāvājuma 1.15.p. Apdrošinātājs nepieprasa iepriekšēju brīdināšanu par plānveida manipulācijām, dārgiem izmeklējumiem vai citiem veselības aprūpes pakalpojumiem kā saņemto pakalpojumu apmaksas nosacījumu un tas nedrīkst būt atlīdzības atteikuma iemesls, bet Programmas apraksta 24. lpp. norādīts, ka, lai saņemtu maksas stacionāra pakalpojumu apmaksu, vismaz 5 dienas iepriekš Apdrošinātājam jāiesniedz noteiktas formas un satura dokumenti, kuru neiesniegšana var būt par pamatu atlīdzības izmaksas atteikumam. Pretēji Tehniskā piedāvājuma 2.3.1.1. punktā piedāvātajam, ka ārstu – ģimenes ārstu un ārstu – speciālistu (arī augsti kvalificētu speciālistu, t.sk., privātprakses ārstu, profesoru un docentu, otolaringologu, neirologu, ginekologu, urologu, reimatologu, traumatologu-ortopēdu, onkologu, homeopātu, ķirurgu, acu ārstu, alergologu un dermatologu, endokrinologu, kardiologu, nefrologu, fizioterapeitu, gastroenterologu, rehabilitologu u.c.) **konsultācijas,** ārstniecības pakalpojumi un ambulatorās manipulācijas (tai skaitā, nepieciešamie palīglīdzekļi) **bez skaita un biežuma ierobežojuma, nesašaurinot apmaksājamo ārstu - speciālistu loku ar speciāli izstrādātu apmaksājamo ārstu sarakstu**, bet pretendenta Programmas apraksta 18. lpp. norādīts, ka vairāku speciālistu konsultācijas netiek apmaksātas.

Ievērojot iepriekš minēto, Iepirkumu komisija ir atzinusi pretendentu Compensa Life Vienna Insurance Group SE Latvijas filiāle, AAS “BTA Baltic Insurance Company” un AAS “Baltijas apdrošināšanas nams” tehniskos piedāvājumus par neatbilstošiem, un izslēgusi tos no tālākas vērtēšanas.

Pretendenta If P & C Insurance AS, Latvijas filiāle piedāvājums atzīts par atbilstošu iepirkuma Nolikuma un Tehniskās specifikācijas prasībām, un atbilstoši vērtēšanas kritērijiem kā vienīgais atbilstošais piedāvājums saņem 90 punktus.

Pamatojoties uz iepriekš minēto, Iepirkumu komisija **2018.gada 10.aprīlī nolēma atzīt par uzvarētāju iepirkumā (Id. Nr. LPS/2018/03)** **If P & C Insurance AS, Latvijas filiāli,** reģistrācijas numurs 40103201449**,** piedāvātā vienas polises cena pamatprogrammai – EUR399.60, papildprogrammai EUR49.52.

*Saskaņā ar Publisko iepirkumu likuma 9. panta divdesmit trešo daļu “Pretendents, kurš iesniedzis piedāvājumu iepirkumā, uz ko attiecas 9. panta noteikumi, un, kurš uzskata, ka ir aizskartas tā tiesības vai ir iespējams šo tiesību aizskārums, ir tiesīgs pārsūdzēt pieņemto lēmumu Administratīvajā rajona tiesā Administratīvā procesa likumā noteiktajā kārtībā mēneša laikā no lēmuma saņemšanas dienas. Administratīvās rajona tiesas nolēmumu var pārsūdzēt kasācijas kārtībā Augstākās tiesas Administratīvo lietu departamentā. Lēmuma pārsūdzēšana neaptur tā darbību”.*